**Vreme oprită**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Printre degete își pierde

Vremea cifrele de vară

Și prin izbucnirea verde

Stau secunde grămăjoară.

Doar clipind din gene-n teamă

Privesc neajutorate

Că s-apropie o vamă

Să le numere pe toate.

Măturându-le din cetini,

Scuturându-le din stele

De arțar care, încete,

Se-nroșesc de ore grele.

Tropăindu-le prin iarbă

Unde s-au pitit ca gâze,

Scărmănând fără de grabă

Prin bobițele cârmâze.

Căci degrabă Timpul rege

S-a-ntrona sever să șadă

Cu-așteptările în lege

Și-avântările în ladă.

Înfloririle în viață

Or să fie interzise

Doar petalele de gheață

Pe-ochi de case-or fi înscrise.

Vor suna cu bronzu-n vânturi

Pomi cu visele pierdute

Și-or fugi peste pământuri

Stolurile petrecute.

Vremea va scăpa-n durere

Un oftat de soartă seacă

Negăsind nici o putere

Iar pe sine să se-ntreacă.

Cum o lacrimă în mine

E așa de grea în sare

Că în suflet îmi rămâne

Și pe-obraz nu mai apare.

Victor Bragagiu